|  |
| --- |
| **ΕΝΑΣ ΑΡΙΘΜΟΣ, ΑΝΤΟΝ ΤΣΕΧΟΦ** |

**ΘΕΜΑ**: Η οικονομική εκμετάλλευση των εργαζομένων.

**ΕΝΟΤΗΤΕΣ**

**1η Ενότητα:** «Tις προάλλες... ψιθύρισε»: H φάρσα του εργοδότη στη δασκάλα.   
**2η Ενότητα:** «Πετάχτηκα ... και βγήκε»: **H αποκάλυψη της φάρσας και η παθητική στάση της δασκάλας.**

**ΧΑΡΑΚΤΗΡΕΣ**

**Εργοδότης:** Το πρόσωπο που αφηγείται το περιστατικό με την άβουλη δασκάλα είναι ο εργοδότης της και πατέρας των μαθητών της. Δηλαδή, ο εργοδότης και ο αφηγητής ταυτίζονται. Η πρώτη εντύπωσηπου αποκομίζουμε από το ύφος  και τις πράξεις του είναι ότι είναι ένας άνθρωπος **σκληρός, άκαρδος, αδίστακτος, επιθετικός, αυταρχικός, παράλογος, μικροπρεπής, φιλάργυρος, πονηρός και απάνθρωπος,** αφού δεν διστάζει όχι μόνο να εκμεταλλευτεί οικονομικά την δασκάλα των παιδιών του, αλλά και να την κατακλέψει. Τη μειώνει, την εξευτελίζει, την τρομοκρατεί, την εξαπατά. Γι’  αυτό και μας προξενεί αντιπάθεια και απέχθεια.

Στο τέλος του αφηγήματος όμως τα αισθήματά μας προς τον εργοδότη αλλάζουν άρδην, καθώς μάς εξομολογείται ότι όλα ήταν ένα παιδαγωγικό τέχνασμα. Έπλεξε μια φάρσα, για να φέρει την Ιουλία αντιμέτωπη με τις ευθύνες της και να τη χαλυβδώσει ηθικά, ώστε να επιβιώσει στον σκληρό και άδικο κόσμο. Έτσι, αποκαθίσταται στην εκτίμησή μας. Κερδίζει τη συμπάθειά μας, ίσως και το θαυμασμό μας, αφού δεν επωφελείται από την παθητικότητά της, αν και θα μπορούσε. Ούτε και αδιαφορεί για την αδυναμία της Ιουλίας. Αντιθέτως, της δείχνει πατρικό ενδιαφέρον και στοργή και μάλιστα σε μια εποχή που τα δικαιώματα των εργαζομένων δεν ήταν θεσμοθετημένα.  Τελικά, φαίνεται άνθρωπος **έντιμος, δίκαιος, και καλόψυχος**. Το γεγονός ότι επινόησε  αυτό το τέχνασμα δείχνει ότι είναι **ευφάνταστος, ευρηματικός και έξυπνος**. Αν αναλογιστούμε και τις ιστορικές συνθήκες της εποχής, οφείλουμε να αναγνωρίσουμε ότι είναι άνθρωπος  **κοινωνικά ευσυνείδητος, φιλελεύθερος και πολύ προοδευτικός.**

**Δασκάλα:** Η Ιουλία υφίσταται μια κατάφωρη αδικία, την οποία **υπομένει αδιαμαρτύρητα.** Δεν επαναστατεί, δεν διαφωνεί, δεν αγανακτεί. Αντιμετωπίζει τον εργοδότη **με φόβο. Φοβάται μήπως χάσει τη δουλειά της** και είναι πεπεισμένη ότι, αν αντιδράσει, δεν πρόκειται να  δικαιωθεί. Είναι ταραγμένη, αμήχανη, νευρική. Είναι **άβουλη, παθητική, υποταγμένη, δουλοπρεπής, δειλή,** αδυνατεί να πάρει τη ζωή στα χέρια της, δεν υπερασπίζεται τον εαυτό της, δέχεται αδιαμαρτύρητα τις άδικες δικαιολογίες του εργοδότη, χωρίς να σηκώνει κεφάλι, μόνο μουρμουρίζει τις διαφωνίες της. **Της λείπει η βούληση, η αποφασιστικότητα, η μαχητικότητα, το θάρρος.**

Γενικά, ο χαρακτήρας της δασκάλας αντιπροσωπεύει σε μεγάλο ποσοστό τη γυναικεία ψυχολογία και συμπεριφορά των παλαιότερων χρόνων.

**Ο αφηγητής χαρακτηρίζει την Ιουλία «άβουλη». Ποιες ενέργειές της δικαιολογούν αυτό το χαρακτηρισμό;**

  Ο αφηγητής χαρακτηρίζει την Ιουλία «άβουλη» δικαιολογημένα. Η δασκάλα στην αρχή ψελλίζει κάποιες αντιρρήσεις  (*σαράντα/ δύο μήνες και πέντε μέρες* ), μπροστά όμως στο αυστηρό και κατηγορηματικό ύφος του εργοδότη υποχωρεί και μαζεύεται. Οι προτάσεις μένουν ανολοκλήρωτες (*Όχι, δεν έγινε τέτοιο πράγμα….*).  Αντί να υπερασπιστεί τον εαυτό της, να παλέψει για το δίκιο της, φτάνει να συμφωνεί με τις άδικες κατηγορίες του άντρα (*Καλά…*).Ούτε καν εκφράζει τα συναισθήματά της και την δίκαιη αγανάκτησή της. **Ο λόγος της είναι ελλειπτικός, η φωνή της χαμηλή σαν ψίθυρος και τρεμουλιαστή, πράγμα που  προδίδει το φόβο, τον πανικό  της και της έλλειψη δυναμισμού της.** Ακόμη και η στάση του σώματος (*τσαλακώνει νευρικά την άκρη του φουστανιού*) την εκθέτει, γιατί αποκαλύπτει την αμηχανία της.

Οι αντιδράσεις της περιορίζονται στο νευρικό βήχα, τις ανεξέλεγκτες συσπάσεις του προσώπου, στις σταγόνες του ιδρώτα και των δακρύων, το κοκκίνισμα και τη σιωπή. Αυτή τη σιωπή την υπογραμμίζει ο συγγραφέας  : *μα δεν είπε λέξη / δεν έβγαλε άχνα.* Και για αυτή τη σιωπή την κατηγορεί. **Η σιωπή και η υπακοή**  την κάνουν εύκολο θύμα για τον καθένα. Δεν πιστεύει ούτε στον εαυτό της, ούτε στο δίκιο της. Κυρίως, δεν συνειδητοποιεί ότι ακόμα και τα κατοχυρωμένα δικαιώματα πρέπει κανείς να τα διεκδικεί με παρρησία και σθένος.

**Εποχή που γράφτηκε το έργο:** Η ιστορία του Τσέχωφ τοποθετείται σε μια άλλη εποχή (19ος αι), όταν αγαθά όπως τα εργασιακά δικαιώματα, η ισότητα και η ισονομία των πολιτών δεν ήταν αυτονόητα και κατοχυρωμένα, όπως σήμερα σε αρκετές χώρες του πλανήτη,  αλλά οι πνευματικοί και πολιτικοί ηγέτες πάλευαν να πείσουν τους αδυνάτους ότι τα δικαιούνται και τα αξίζουν. Τότε οι εργαζόμενοι που αγωνίζονταν για τα δικαιώματά τους είχαν περισσότερα πράγματα να διακινδυνεύσουν, την εργασία τους, την ασφάλειά τους, την ελευθερία τους, ακόμη και τη ζωή τους. Ο Τσέχωφ με την ιστορία του προσπαθεί να αναδείξει το κοινωνικό πρόβλημα της οικονομικής εκμετάλλευσης των εργαζομένων από τους εργοδότες τους και της παραβίασης των δικαιωμάτων τους, με σκοπό να αφυπνίσει τους πολίτες και να τους προτρέψει να αγωνιστούν γι΄αυτά.

**Εμείς στη θέση της δασκάλας:** θα καταφεύγαμε αρχικά στο διάλογο. Με  ψύχραιμο αλλά κατηγορηματικό τρόπο θα εκφράζαμε τις αντιρρήσεις μας και τις ενστάσεις μας. Θα μιλούσαμε αποφασιστικά και με αξιοπρέπεια Είναι σημαντικό να μην υποκύπτουμε σε πιέσεις, που μας θίγουν. Αν η ήρεμη διαπραγμάτευση δεν απέδιδε, θα μπορούσαμε να καταφύγουμε σε ένδικα μέσα και ασφαλώς θα σπεύδαμε να παραιτηθούμε και να λύσουμε μια συνεργασία, αν δεν σέβονται την προσωπικότητα και το έργο μας. Μια τέτοια μαχητική στάση θα έσωζε τουλάχιστον την αξιοπρέπειά μας, θα μας ωρίμαζε, θα μας έκανε σίγουρα περήφανους και ασφαλώς θα περιόριζε τις αυθαιρεσίες πολλών εργοδοτών.

**ΙΔΕΕΣ – ΣΥΝΑΙΣΘΗΜΑΤΑ**

* **Το κοινωνικό πρόβλημα της οικονομικής εκμετάλλευσης των εργαζομένων από τους εργοδότες τους** είναι διαχρονικό και παγκόσμιο.
* **Η φοβισμένη συμπεριφορά της δασκάλας** είναι ένα χαρακτηριστικό δείγμα άβουλης και παθητικής συμπεριφοράς..
* Τελικά τονίζεται **η σημασία της αγωνιστικής στάσης του ατόμου**, με σκοπό την επικράτηση της κοινωνικής δικαιοσύνης σε ατομικό και συλλογικό επίπεδο.
* Στο κείμενο παρουσιάζεται ένας **τύπος διδασκαλίας** της εποχής- η δασκάλα στο σπίτι.

Αρχή φόρμας

Τέλος φόρμας

Αρχή φόρμας

Τέλος φόρμας

**ΓΛΩΣΣΑ:** απλή, κατανοητή, σύντομες, λιτές, κοφτές, ελλειπτικές προτάσεις.

**ΥΦΟΣ:** απλό με χιουμοριστική διάθεση, ρεαλιστικό (απεικονίζει την πραγματικότητα) - θεατρικό (διάλογος)

**ΑΦΗΓΗΣΗ**

**Πρωτοπρόσωπη** αφήγηση από τον πατέρα εργοδότη. **Ομοδιηγητικός αφηγητής** ( συμμετέχει στα γεγονότα) με χαρακτηριστικά παντογνώστη αφηγητή. Κυριαρχεί **ο διάλογος** που προσδίδει θεατρικότητα, ζωντάνια, παραστατικότητα και βοηθά στη χαρακτηρολογία των προσώπων.

**ΕΚΦΡΑΣΤΙΚΑ ΜΕΣΑ:**

**Προσωποποιήσεις**: «νευρικός βήχας», «η φωνή της έτρεμε»   
**Mεταφορές:** «να’χεις τα μάτια σου τέσσερα», «σκληρό μάθημα»   
**Παρομοιώσεις**: «σαν χαζή»   
**Eπαναλήψεις:** «όλα όλα», «Tρία ... τρία, τρία... ένα και ένα.», «Oι άλλοι δε μου ’διναν τίποτα!... Δε σου ’διναν τίποτα»   
**Eικόνες:** «H Iουλία έγινε κατακόκκινη», «Tο αριστερό μάτι της Iουλίας … δεν έβγαλε άχνα»,  
 «Tα μάτια της Iουλίας ... πάνω στη μύτη της», «Kαι της έδωσα... τα έβαλε στην τσέπη της», §5 «Πετάχτηκα ορθός... στο γραφείο».